IZVEDBENI SKLEP KOMISIJE (EU) 2019/1128

z dne 1. julija 2019

o pravicah dostopa do varnostnih priporočil in odgovorov, ki se hranijo v evropski centralni podatkovni bazi, ter o razveljavitvi Sklepa 2012/780/EU

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 376/2014 Evropskega parlamenta in Sveta z dne 3. aprila 2014 o poročanju, analizi in spremljanju dogodkov v civilnem letalstvu, spremembi Uredbe (EU) št. 996/2010 Evropskega parlamenta in Sveta ter razveljavitvi Direktive 2003/42/ES Evropskega parlamenta in Sveta in uredb Komisije (ES) št. 1321/2007 in (ES) št. 1330/2007 (1) ter zlasti člena 8(4) Uredbe,

ob upoštevanju naslednjega:

(1) V skladu s členom 18(5) Uredbe (EU) št. 996/2010 Evropskega parlamenta in Sveta (2) je treba vsa varnostna priporočila in odgovore nanje dokumentirati v osrednji zbirki.

(2) Osrednja zbirka iz uvodne izjave 1 je vzpostavljena z Uredbo (EU) št. 376/2014 kot evropska centralna podatkovna baza.

(3) V skladu s členom 10 Uredbe (EU) št. 376/2014 je dostop do poročil o dogodkih, ki se hranijo v evropski centralni podatkovni bazi, zaradi njihove zaupne narave omejen. Po drugi strani zaradi splošnega namena Uredbe (EU) št. 996/2010 in Uredbe (EU) št. 376/2014, da se zmanjša število nesreč in spodbudi razširjanje ugotovitev glede incidentov, povezanih z varnostjo, obstaja upravičen interes, da se javnosti zagotovi dostop do vseh varnostnih priporočil in odgovorov nanje. Obstoj takega upravičenega interesa še dodatno potrjuje dejstvo, da se mora v skladu z Uredbo (EU) št. 996/2010 javnosti omogočiti dostop do poročil o preiskavah v zvezi z varnostjo, ki pogosto vključujejo varnostna priporočila.

(4) V skladu s členom 8(4) Uredbe (EU) št. 376/2014 mora Komisija sprejeti ureditve za upravljanje evropske centralne podatkovne baze. Ker iz varnostnih razlogov ne bi smela obstajati možnost neposrednega dostopa do evropske centralne podatkovne baze, bi bilo treba širši javnosti dostop do vseh varnostnih priporočil in odgovorov nanje, ki se hranijo v navedeni bazi, omogočiti prek ločenega javnega spletišča.

(5) Treba bi bilo zagotoviti, da se v zvezi s hrambo, obdelavo in izmenjavo podatkov vedno in na vseh ravneh upoštevajo obveznosti glede varstva osebnih podatkov iz Uredbe (EU) 2016/679 Evropskega parlamenta in Sveta (3) ter Uredbe (EU) 2018/1725 Evropskega parlamenta in Sveta (4).

(6) Sklep Komisije 2012/780/EU (5) bi bilo treba razveljaviti in nadomestiti s tem sklepom, ki bi moral za razliko od Sklepa 2012/780/EU določati, da se javnosti dostop ne zagotovi zgolj do varnostnih priporočil, temveč tudi do odgovorov nanje.

(7) Ukrepi iz tega sklepa so v skladu z mnenjem odbora, ustanovljenega na podlagi člena 127 Uredbe (EU) 2018/1139 Evropskega parlamenta in Sveta (6) –

SPREJELA NASLEDNJI SKLEP:

Člen 1 Predmet urejanja Ta sklep določa ukrepe glede upravljanja evropske centralne podatkovne baze, vzpostavljene v skladu s členom 8(1) Uredbe (EU) št. 376/2014, kar zadeva dostop do varnostnih priporočil v smislu člena 2(15) Uredbe (EU) št. 996/2010 in do odgovorov nanje, dokumentiranih v skladu s členom 18(3) navedene uredbe.

Člen 2 Status varnostnih priporočil in odgovorov nanje Vsa varnostna priporočila in odgovori nanje, ki se hranijo v evropski centralni podatkovni bazi, se dajo na voljo širši javnosti prek javnega spletišča, ki ga vzpostavi in upravlja Komisija.

Člen 3 Varstvo osebnih podatkov Obdelava osebnih podatkov v okviru tega sklepa se izvaja v skladu z uredbama (EU) 2016/679 in (EU) 2018/1725.

Člen 4 Zaupnost Odgovori na varnostna priporočila, objavljeni v skladu s tem sklepom, ne vsebujejo nikakršnih zaupnih informacij. Države članice v ta namen vzpostavijo ustrezne postopke.

Člen 5 Razveljavitev Sklep 2012/780/EU se razveljavi.

Člen 6 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 1. julija 2019 Za Komisijo Predsednik Jean-Claude JUNCKER

(1) UL L 122, 24.4.2014, str. 18.

(2) Uredba (EU) št. 996/2010 Evropskega parlamenta in Sveta z dne 20. oktobra 2010 o preiskavah in preprečevanju nesreč in incidentov v civilnem letalstvu ter razveljavitvi Direktive 94/56/ES (UL L 295, 12.11.2010, str. 35).

(3) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(4) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(5) Sklep Komisije 2012/780/EU z dne 5. decembra 2012 o pravicah dostopa do evropske osrednje zbirke varnostnih priporočil in odgovorov nanje, ustanovljene s členom 18(5) Uredbe (EU) št. 996/2010 Evropskega parlamenta in Sveta o preiskavah in preprečevanju nesreč in incidentov v civilnem letalstvu ter razveljavitvi Direktive 94/56/ES (UL L 342, 14.12.2012, str. 46).

(6) Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu (UL L 212, 22.8.2018, str. 1).